**Axel Olav Kolle** (født 24. januar 1973) er en norsk fotballspiller som spiller for Bærumsløkka Fotballklubb. Kolle var lenge regnet som et stort talent og spilte i Eliteserien for Lyn og Stabæk. Han er sønn av den tidligere Lyn-spilleren Knut Kolle.

Karriere som aktiv
------------------

Kolle spilte i barneårene for Fredrikstad-klubben Cicignon. Fra tidlige tenår spilte han for Lyn, klubben hans far hadde gjort karriere for over ti sesonger. Mens faren var kjent som en hardtspillende back, var han selv kjent som en teknisk slepen midtbanespiller. 

Axel Kolle debuterte i norsk toppfotball 12. mai 1991 for Lyn i en kamp laget slo Start 1-0. På dette tidspunktet hadde Kolle allerede representert det norske G-17 landslaget ved to anledninger, samt vunnet den norske cupen for juniorer for Lyn med blant annet Jan-Derek Sørensen på laget. Han hadde også vært på treningsopphold hos Sampdoria og Barcelona som 14-åring. Juni 1991 valgte Kolle å gå på lån ut sesongen til Fredrikstad, som han sammen med sin eldre bror Kristian hadde trent med tidligere. Oppholdet ble ingen suksess da Kolle fikk det vanskelig også i Fredrikstad med å spille seg inn på laget. Han spilte syv kamper for klubben.

Med hard kamp om plassene på et Lyn-lag som av *Bladet Fotball* før sesongstart i 1992 var tippet som favoritt til å vinne Tippeligaen, valgte Kolle å forlate Lyn til fordel for Bærum i divisjonen under. Etter en god sesong hos Bærum, avslo Kolle tilbud fra Vålerenga og Strømsgodset for å vende tilbake til Lyn.

1993-sesongen var Kolle etablert på midtbanen til et Lyn-lag som endte sesongen med nedrykk fra Tippeligaen. Påfølgende sesong hjalp Kolle Lyn å nå cupfinalen, men klubben mislykkes i forsøket på opprykk. Mot slutten av en 1995-sesong som heller ikke gikk mot opprykk, ble det i oktober offentliggjort at Kolle var klar for fremadstormende Stabæk fra neste sesong. Da Kolle forlot Lyn hadde han spilt 78 obligatoriske kamper og scoret 28 mål. I 1994 spilte han også seks kamper for det norske U21-landslaget.[]

I sin første sesong for Stabæk spilte Kolle 24 kamper (2 mål). Kolle spilte for Stabæk ut sesongen 1999. Han spilte totalt 109 kamper i Eliteserien for Stabæk og scoret 10 mål. Høydepunktet i Stabæk-perioden var cupgullet i NM i 1998. Kolle spilte ikke cupfinalen grunnet en kneskade, men ble likevel toppcorer i cupen dette året.[]

Kolle ble etter sitt opphold hos Stabæk sidelinjet i to år, igjen grunnet en kneskade. Da Lyn var tilbake i Tippeligaen i 2001 hadde Kolle håpet å spille sesongen for klubben han startet karrieren i og få avsluttet karrieren som utenlandsproff. I stedet hang fotball-karrieren i en tynn tråd. I 2003 returnerte Kolle til toppfotballen med Lyn. Kolle fikk med seg to seriekamper og en cupkamp som innbytter i det som ble hans siste sesong for Lyn. Hans siste kamp i norsk toppfotball ble et innhopp i det 69. minutt i Lyns 1-2 tap mot Bodø/Glimt 31. juli 2003. I 2004 og 2005 spilte Kolle i 6. divisjon for Heming. Senere har Kolle signert for 5.-divisjonslaget Bærumsløkka, der han har spilt sammen med Jan-Derek Sørensen, Thomas Wæhler, Glenn Hartmann og andre gamle lagkamerater fra Lyn.

### Opphold i utlandet

Axel Kolle hadde i løpet av sin aktive karriere flere opphold i utlandet på prøvespill. Allerede som 14-åring var han på prøvespill i Sampdoria. Han fikk også opphold hos de italienske klubbene Genoa CFC og Perugia Calcio, samt prøvespill for det tyske laget 1860 München.

### Kontroverser

11. september 1995 fikk Kolle sitt eneste røde kort som Lyn-spiller. Etter en hodeløs takling i det 25. minutt i en kamp mot Sandefjord fikk Kolle direkte rødt kort. Kolle scoret for øvrig Lyns eneste mål i den samme kampen som endte 1-1.[]

Etter fotballkarrieren
----------------------

Da Hrvoje Braović forlot Lyn i 2003, overtok Kolle sammen med Tommy Berntsen treneransvaret i klubben for en kort periode.

Etter endt fotballkarriere etablerte Kolle seg som eiendomsmegler og er bosatt på Frogner i Oslo.

Meritter
--------

Gull Juniornorgesmester med Lyn i 1990  

Gull Norgesmester med Stabæk i 1998

Karriereoversikt
----------------

| Sesong | Klubb | Land | Nivå | Liga | Kamper | Mål
  |
| --- | --- | --- | --- | --- | --- | --- |
| 1991 | Lyn | Norges flagg | 1
  | Eliteserien | 1
  | 0
  |
| 1991
  | → Fredrikstad (lån) | Norges flagg | 2
  | 1. divisjon | 7
  | 0
  |
| 1992
  | Bærum | Norges flagg | 2
  | 1. divisjon |  |  |
| 1993 | Lyn
  | Norges flagg | 1
  | Eliteserien | 21
  | 7
  |
| 1994 | Lyn
  | Norges flagg | 2
  | 1. divisjon | 22
  | 6
  |
| 1995 | Lyn
  | Norges flagg | 2
  | 1. divisjon | 20
  | 11
  |
| 1996
  | Stabæk | Norges flagg | 1
  | Eliteserien | 24
  | 2
  |
| 1997
  | Stabæk
  | Norges flagg | 1
  | Eliteserien | 25
  | 4
  |
| 1998
  | Stabæk
  | Norges flagg | 1
  | Eliteserien | 17
  | 1
  |
| 1999
  | Stabæk
  | Norges flagg | 1
  | Eliteserien | 22
  | 3
  |
| 2000
  | Stabæk
  | Norges flagg | 1
  | Eliteserien | 21
  | 0
  |
| 2001
  | Lyn
  | Norges flagg | 1
  | Eliteserien | 0
  | 0
  |
| 2003
  | Lyn
  | Norges flagg | 1
  | Eliteserien | 2
  | 0 |

Referanser
----------

1. ↑   transfermarkt.com, Transfermarkt spiller-ID 241101, besøkt 9. oktober 2017[Hentet fra Wikidata]
2. ↑  Biografi hos Lyn
3. ↑  Håkon Dehlin (8. juni 1991). «Vil ikke bli i Lyn». *Aftenposten*. s. 29.
4. ↑  Halvor Hanneborg, Kjell M. Paulssen (1992). *Fotballboka*. N W Damm & Søn AS. s. 49. ISBN 8251794617.
5. ↑  Knut Nesbø (24. november 1992). «Bærum er for defensive». *Aftenposten*. s. 18.
6. ↑  Knut Nesbø (19. januar 1993). «Axel Kolle tilbake til Lyn-drakt». *Aftenposten*. s. 10.
7. ↑  Tom Grønvold (6. juli 2001). «Karrieren trolig over for Kolle». Dagbladet. Besøkt 1. oktober 2019.
8. ↑  Kaj T. Pedersen (10. juni 2003). «Axel Kolle på banen igjen». Aftenposten. Besøkt 1. oktober 2019.

Eksterne lenker
---------------

* (en) Axel Kolle – Transfermarkt Rediger på Wikidata

* (no) Axel Kolle – Norges Fotballforbund Rediger på Wikidata

* (en) Axel Kolle – FBref Rediger på Wikidata


|  |  |  |
| --- | --- | --- |
| Forgjenger:**Hrvoje Braović** | **Hovedtrener for Lyn**(2003) | Etterfølger:**Hans Knutsen og Espen Olafsen** |

|  |  |
| --- | --- |
| Oppslagsverk/autoritetsdata | Prabook
 |